1.

เนื่องจากบริษัทดำเนินธุรกิจด้านการให้บริการ ให้เช่าโกดังเก็บสินค้า ขนถ่ายสินค้าและ
ให้บริการท่าเทียบเรือ
ดังนั้นการให้บริการที่ดีและการดูแลเอาใจใส่ต่อสินค้าที่มาใช้บริการตลอดจนการรับผิดชอบต่อสินค้าตั้งแต่การนำเข้ามาในสถานที่เก็บพักจนถึงเสร็จสิ้นการส่งมอบขึ้นเรือเดินสมุทรเพื่อดำรงไว้ซึ่งผลประโยชน์ของลูกค้าและผู้ที่มีส่วนเกี่ยวข้อง
จึงเป็นสิ่งสำคัญที่จะทำให้เกิดความเชื่อมั่น
ในการนำสินค้าเข้ามาใช้บริการและเป็นการสร้างความเชื่อถือให้เกิดความสัมพันธ์อันดีที่จะใช้บริการ
ของบริษัทต่อไปอีกเป็นเวลายาวนาน อันจะมีผลไปถึงการสร้างผลกำไรให้แก่ผู้ถือหุ้นของบริษัท

ในปี 2550 บริษัทได้ให้ความสำคัญในการบริหารความเสี่ยงด้านต่างๆ ดังนี้.-

1. ความเสี่ยงในการประกอบธุรกิจ

สินค้าหลักของบริษัทฯ ได้แก่ น้ำตาลทรายดิบ น้ำตาลทรายขาวและกากน้ำตาล
ในส่วนกากน้ำตาลต่างๆ ซึ่งเดิมผู้ซื้อนำไปผลิตแอลกอฮอล์ สุรา ผสมอาหารสัตว์และอื่นๆ
ปัจจุบันเนื่องจากภาวะราคาน้ำมันในตลาดโลกมีการปรับขึ้นมาโดยตลอด แม้ผลผลิตอ้อยในฤดูการผลิต
ปี 2549/2550 จะมีปริมาณเพิ่มขึ้นจากปีที่ผ่านมาเป็นจำนวนมากก็ตาม
แต่ปริมาณกากน้ำตาลส่งออกก็ไม่ได้เพิ่มมากตามไปด้วย เนื่องจากโรงงานน้ำตาลต่างๆ
นำกากน้ำตาลไปผลิตเป็นเอทานอล (Ethanol) ซึ่งเป็นส่วนผสมในน้ำมันเบนซินแก๊สโซฮอล์
(gasohol) และในปี 2551 บริษัทผู้ผลิตน้ำมันเชื้อเพลิง ได้เริ่มทำการผลิตน้ำมันสูตรใหม่คือ E20
ซึ่งมีส่วนผสมของเอทานอลเพิ่มขึ้นเป็น 20%
ดังนั้นปริมาณกากน้ำตาลที่จะเข้ามาใช้บริการอาจจะลดลงไปบ้าง
อย่างไรก็ตามฝ่ายบริหารยังคงพยายามศึกษาความเป็นไปได้ในการปรับปรุงถังเก็บกากน้ำตาลให้นำมาเก็บพักเอทานอลเพื่อให้สอดคล้องกับการเปลี่ยนไปของตัวสินค้าที่จะมาใช้บริการ
โดยทำการศึกษาลักษณะและคุณสมบัติของตัวสินค้า การเก็บรักษา การขนถ่าย
ตลอดจนกฎระเบียบของทางราชการ ศึกษาผลกระทบที่จะเกิดขึ้นไม่ว่า
ในด้านสิ่งแวดล้อมทางธรรมชาติ ผลกระทบต่อชุมชนรอบข้าง ทั้งนี้เพื่อให้การบริการของบริษัท
มีความหลากหลายขึ้น

2. ความเสี่ยงในด้านการปรับเปลี่ยนของเงื่อนไขสัญญาส่งมอบสินค้า

ธุรกิจให้บริการด้านการขนถ่ายสินค้าต้องขึ้นอยู่กับเจ้าของสินค้าที่ทำสัญญาขายสินค้าให้แก่ลูกค้าที่อาจจะมีการปรับเปลี่ยนเงื่อนไขการส่งมอบสินค้า
ซึ่งเดิมมีการกำหนดปริมาณส่งมอบสินค้าต่อวันและสถานที่ส่งมอบ ปัจจุบันผู้ซื้อมีการปรับเปลี่ยนสัญญา
โดยกำหนดให้ปริมาณการทำงานต่อวัน ให้มากขึ้นเพื่อเป็นประโยชน์และกำไรของผู้ขายเอง
ซึ่งในส่วนของบริษัทจึงต้องทำการปรับปรุงระบบการส่งมอบตลอดจนใช้เครื่องจักรเข้ามาทดแทนกำลังคนให้สอดคล้องกับการปรับเปลี่ยนดังกล่าว
ซึ่งส่งผลกระทบมาถึงต้นทุนในการทำงานให้สูงขึ้นไปด้วย

3. ความเสี่ยงในด้านการปฏิบัติการ

บริษัทให้ความสำคัญกับการบริหารความเสี่ยงทางด้านปฏิบัติการ โดยการตรวจสอบและ
บำรุงรักษาเครื่องจักรอุปกรณ์ เช่น ระบบสายพานลำเลียง ระบบยกรถบริเวณสถานีเทน้ำตาล
ตลอดจน เครื่องจักรกลต่างๆ ที่ใช้ในระบบขนถ่ายสินค้า มีการตรวจสอบตามกำหนดเวลา
ทั้งนี้ยังเป็นการควบคุม
เพื่อมิให้เกิดความสูญเสียต่อการให้บริการหากเกิดความบกพร่องระหว่างปฏิบัติงาน
นอกจากนี้ยังมีการเตรียมความพร้อมในการปฏิบัติตามแบบฉุกเฉิน เช่น
จัดให้มีการอบรมการป้องกันอัคคีภัย
การอพยพคนงานให้ได้รับความปลอดภัยในกรณีเกิดภัยฉุกเฉินที่เกิดขึ้นโดยมิได้คาดการณ์
นอกจากนี้ยังมีการจัดทำประกันภัยเพื่อคุ้มครองความเสี่ยงทั้งในด้านทรัพย์สินตลอดจนตัวพนักงาน
ที่จะต้องปฏิบัติงานในส่วนที่มีความเสี่ยง เช่น พนักงานที่ต้องทำงานบนที่สูง
หรือผู้ที่ต้องใช้เครื่องจักรกลตลอดจนการใช้ยานพาหนะต่างๆ

4.  ในด้านข้อบังคับเกี่ยวกับสิ่งแวดล้อมและความปลอดภัย

    การดำเนินธุรกิจของบริษัทต้องปฏิบัติตามกฎหมายและข้อบังคับเกี่ยวกับผลกระทบ
    ต่อสิ่งแวดล้อมและชีวอนามัยของชุมชน บริษัทดำเนินธุรกิจเกี่ยวกับการขนถ่ายสินค้า
    ซึ่งไม่มีความ-เกี่ยวข้องกับระบบการขับน้ำเสียออกจากโรงงานแต่ก็มิได้นิ่งนอนใจ บริษัทฯ
    ดำเนินการให้มีการนำตัวอย่างน้ำจากบริเวณท่าเทียบเรือและบริเวณต่างๆ
    ภายในบริษัทส่งไปทำการวิเคราะห์ผลคุณภาพน้ำ
    ให้อยู่ในระดับที่ยอมรับเพื่อมิให้เกิดผลกระทบต่อน้ำในแม่น้ำและต้องเป็นที่ยอมรับของชุมชนรอบบริเวณสถานที่ประกอบการด้วย
    มีการตรวจติดตามตรวจสอบคุณภาพ แก้ไขและป้องกัน
    มีการจัดทำรายงานเสนอต่อสำนักงานพาณิชยนาวี กระทรวงคมนาคม
    และผลจากการตรวจสอบประเมินที่มีผลกระทบต่อสิ่งแวดล้อมในปี 2550
    เป็นไปตามมาตรฐานตามที่ทางราชการกำหนดไว้

    5. ความเสี่ยงจากการจัดหาแหล่งเงินทุน

    ในปี 2550 บริษัทมีการย้ายแหล่งเงินทุน อันได้แก่ สัญญากู้ยืมเงินจากสถาบันการเงินเพื่อใช้
    ในการหมุนเวียนในธุรกิจของบริษัทเพื่อให้ภาระดอกเบี้ยอยู่ในอัตราที่ต่ำกว่าสถาบันการเงินเดิม
    ซึ่งเป็นการลดภาระดอกเบี้ยที่บริษัทจะต้องจ่ายให้แก่สถาบันการเงินลงเป็นอย่างมาก
    อย่างไรก็ตามบริษัท ได้ปฏิบัติตามเงื่อนไขต่างๆ ของสถาบันการเงินอย่างเคร่งครัด
    โดยบริษัทคำนึงถึงผลประโยชน์ของ ผู้ถือหุ้นเป็นหลัก